Procés de participació que entre el 2009 i el 2010 va recollir propostes de la ciutadania perquè poguessin ser considerades en l'elaboració de l'Estratègia per al desenvolupament sostenible de Catalunya.
L'Estratègia és el full de ruta que estableix els objectius i les línies d'actuació prioritàries que han de garantir l'evolució de Catalunya cap a escenaris de més sostenibilitat social, econòmica i ambiental, i que pren com a horitzó l'any 2026.
El maig de 2009, el Departament de Medi Ambient i Habitatge, amb la col•laboració del Departament d'Interior, Relacions Institucionals i Participació, va endegar un intens procés participatiu per a l'elaboració de l'Estratègia per al desenvolupament sostenible de Catalunya, tenint en compte els diferents sectors d'activitat i amb la voluntat d'arribar a tot el territori català.
Aquest procés de participació, anomenat 2026.cat, neix per tal de donar suport a la presa de decisions mitjançant el debat, la deliberació i la informació compartida i té com a objectiu garantir la implicació de la ciutadania per aconseguir traçar conjuntament la ruta per assolir un escenari d'òptima sostenibilitat en un horitzó temporal de futur.
La deliberació s'ha centrat en els grans reptes de sostenibilitat per al futur de Catalunya, i també en les actuacions necessàries per assolir un país sostenible a llarg termini.
L'ús de diverses vies de participació, tant presencials com virtuals, ha facilitat el diàleg amb la societat, promovent la implicació dels actors socials i econòmics des de l'inici.
En primer lloc, es va obrir una pàgina web pròpia, www.2026.cat, on hi havia tota la documentació relacionada amb l'Estratègia i el seu procés de participació de manera actualitzada.
Una de les novetats del procés ha estat la utilització de les xarxes socials virtuals per fer-ne difusió.
En concret, es va obrir un perfil d'usuari al Facebook de l'Estratègia i un canal en el Youtube on hi ha entrevistes amb alguns actors socials claus.
El febrer de l'any 2010, el Facebook de l'Estratègia comptava amb més de 1.300 amics que feien un seguiment virtual del procés.
El dia 8 de maig de 2009, es va celebrar la Jornada Inaugural del procés de participació, on es van presentar els objectius de l'Estratègia, els grans reptes de sostenibilitat i el Pla de participació.
La Jornada va comptar amb 300 participants que representaven 193 entitats de la societat catalana.
Durant els mesos de maig, juny, juliol i setembre de 2009 es van organitzar els diferents espais de debat del procés.
El debat va tenir lloc presencialment i virtualment.
Es van organitzar dos tipus de sessions amb participació presencial: les sessions de debat sectorial i les sessions de debat adreçades a col·lectius específics.
Amb l'objectiu de descentralitzar territorialment el procés, es van organitzar les sessions de debat sectorial en diferents localitats del territori català (Girona, Sabadell, Lleida, Tarragona, la Seu d'Urgell, Barcelona, Tortosa i Manresa).
En cada sessió es va tractar un eix específic: mobilitat, construcció, agrari, indústria, turisme, comerç i consum, energia i governança.
Es van recollir un total de 407 propostes dels actors socials participants.
Les sessions van comptar amb 244 persones assistents que representaven 109 entitats.
També es van realitzar sessions adreçades als col•lectius específics següents: Tercer sector social, professionals de l'educació, actors socials de l'educació formal i joves.
A fi de poder recollir el punt de vista de la ciutadania en general, es va realitzar una sessió adreçada a la ciutadania no organitzada: el grup de ciutadans i ciutadanes.
Simultàniament, s'ha treballat amb altres col•lectius, com són l'Associació Catalana de Comunicació Científica, el Consell Nacional de Dones de Catalunya i el Consell de la Gent Gran de Catalunya.
En relació amb la participació virtual, d'una banda, es van recollir aportacions a través d'un formulari en línia accessible des del web i d'altra banda, mitjançant el web http://ecatalunya.gencat.cat, es va crear un fòrum de debat virtual.
El fòrum ha comptat amb el registre de 687 persones usuàries i amb 5.963 visites.
Les propostes de mesures recollides en les sessions de debat presencials i virtuals són sistematitzades i agrupades segons el seu contingut en l'Informe de resultats dels espais de debat.
Totes aquestes aportacions han estat l'element fonamental per elaborar l'Estratègia.
Elaboració de la proposta d'Estratègia
Des del novembre de 2009 al febrer de 2010, la Direcció General de Polítiques Ambientals i Sostenibilitat ha elaborat la proposta d'Estratègia per al desenvolupament sostenible de Catalunya.
Fase 6, Jornada de presentació de la proposta d'Estratègia
El dia 25 de febrer de 2010, es presenta a Barcelona la proposta d'Estratègia per al Desenvolupament Sostenible de Catalunya en un acte públic on s'exposen de manera sintètica els resultats del procés de participació, els objectius estratègics i el model de Catalunya sostenible en l'horitzó de l'any 2026.
Un cop presentada l'Estratègia, s'obre un període d'un mes per recollir esmenes, modificacions i altres comentaris al document.
Totes les aportacions rebudes s'han considerat en la redacció final de la proposta d'Estratègia.
A l'inici del procés, s'han constituït diversos òrgans creats ad hoc per fer el seguiment i impulsar l'elaboració de l'Estratègia: el grup de treball interdepartamental, format pels i per les representants de tots els departaments de la Generalitat de Catalunya, que ha permès garantir el consens en el si del Govern; el Consell Consultiu, amb representants de les entitats ecologistes, organitzacions empresarials i consultores, organitzacions sindicals, entitats financeres, col·legis professionals, universitats, entitats municipalistes, el sector associatiu social i representants dels consells de medi ambient i sostenibibilitat de la Generalitat, i la Mesa Local, un òrgan de participació específic per al món local.